**Návrh**

**na skrátené legislatívne konanie o vládnom návrhu zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa menia a dopĺňajú niektoré zákony**

Vláda Slovenskej republiky predkladá návrh na skrátené legislatívne konanie o vládnom návrhu zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa menia a dopĺňajú niektoré zákony.

Cieľom predkladaného návrhu zákona je zefektívniť boj proti terorizmu vytvorením legislatívnych predpokladov v oblasti získavania informácií, rozšírením možnosti využívať opatrenia preventívnej povahy a v neposlednom rade úpravou vyvodzovania trestnej zodpovednosti v prípade stíhania trestných činov terorizmu vrátane s tým súvisiaceho trestného konania.

Členstvo v medzinárodných organizáciách na boj proti terorizmu a podpora celosvetového protiteroristického úsilia zvyšuje hrozbu teroristických útokov zameraných proti občanom a záujmom Slovenskej republiky. Slovenskí občania sa už stali obeťami teroristických útokov v zahraničí (Afganistan, r. 2013). Hoci na území Slovenskej republiky v tejto súvislosti doteraz nebol vykonaný teroristický útok, potenciálnu hrozbu takéhoto útoku v blízkej budúcnosti nemožno vylúčiť.

Terorizmus je všadeprítomnou hrozbou a nie je obmedzený štátnymi hranicami. Boje prebiehajúce v konfliktných zónach majú dopad aj na vzdialenejšie oblasti a vojenská intervencia západných krajín v krízových oblastiach spôsobuje zvýšenú pravdepodobnosť vykonania teroristických útokov na území zahraničných mocností angažujúcich sa v týchto konfliktoch, alebo proti ich občanom a záujmom za ich hranicami. V súvislosti s nepokojmi v Sýrii a Iraku a vojenskou operáciou v Afrike zvýšili v rokoch 2013 až 2015 stupeň teroristickej hrozby Francúzsko, Holandsko, Spojené kráľovstvo, Austrália a aj Belgicko.

Úspešnosť boja proti terorizmu je podmienená včasnou identifikáciou podozrivých aktivít a efektívnou a flexibilnou spoluprácou medzi bezpečnostnými zložkami v krajine, ako aj medzinárodnou spoluprácou spočívajúcou z veľkej časti v rýchlej výmene spravodajských informácií. Terorizmus úzko súvisí s radikalizáciou. Najdôležitejším nástrojom boja proti terorizmu a radikalizácii je však prevencia a s ňou súvisiace aktivity, do ktorých je potrebné zapojiť široké spektrum spoločnosti a inštitúcií.

Vzhľadom na aktuálne dianie v európskom priestore má vláda Slovenskej republiky za to, že je nevyhnutné prijať potrebné opatrenia ako legislatívnej, tak aj nelegislatívnej povahy s cieľom zefektívniť snahy v boji proti terorizmu a poskytnúť tak zvýšenú ochranu obyvateľom Slovenskej republiky, ako aj záujmom Slovenskej republiky.

Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady, z dôvodu možného ohrozenia základných ľudských práv a slobôd alebo bezpečnosti štátu, rovnako aj k ohrozeniu bezpečnosti, navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona, návrh zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa menia a dopĺňajú niektoré zákony.

V Bratislave, 27. novembra 2015

**Robert Fico**

predseda vlády Slovenskej republiky

**Tomáš Borec**

minister spravodlivosti Slovenskej republiky